b'\n_START_ARTICLE_\nLeydigova celica\n_START_PARAGRAPH_\nLeydigove celice (tudi intersticijske celice) so celice v intersticiju med semenskimi cevkami v modih (testisih), ki izlo\xc4\x8dajo androgene, med drugim tudi testosteron. Poimenovane so po nem\xc5\xa1kemu anatomu Franzu Leydigu, ki jih je odkril leta 1850.\n_START_SECTION_\nMorfolo\xc5\xa1ke zna\xc4\x8dilnosti\n_START_PARAGRAPH_\nCelice so okrogle ali poligonalne oblike s centralno le\xc5\xbee\xc4\x8dim jedrom. Citoplazma je eozinofilna in vsebuje \xc5\xa1tevilne lipidne kapljice. Dobro razvita sta tudi Golgijev aparat ter gladki endoplazemski retikulum (GAR), v katerem se nahajajo skoraj vsi encimi, ki sodelujejo pri nastajanju androgenov (npr. lipaze, esteraze in steroidne dehidrogenaze); izjema je le dezmolaza (cepi stranske verige holesterola), ki se nahaja v mitohondrijih._NEWLINE_Zrele celice vsebujejo poleg vsega \xc5\xa1e t. i. Reinkejeve kristale ter zrnca lipofuscina, ki se sorazmerno z leti kopi\xc4\x8dijo v celicah in jih lahko obravnavamo kot degenerativne produkte presnove (metabolizma) v celicah.\n_START_SECTION_\nFunkcije in razvoj osebka\n_START_PARAGRAPH_\nCelice izlo\xc4\x8dajo androgene, predvsem testosteron, pa tudi androstendion ter dehidroepiandrosteron (DHEA). Testosteron povzro\xc4\x8di razvoj sekundarnih spolnih znakov pri mo\xc5\xa1kem. Izlo\xc4\x8danje teh hormonov spodbuja luteinzirajo\xc4\x8di hormon (LH), ki ga izlo\xc4\x8da adenohipofiza._NEWLINE_Leydigove celice za\xc4\x8dnejo prvi\xc4\x8d izlo\xc4\x8dati testosreron v 8. tednu prenatalnega (pred rojstvom) razvoja osebka, kjer vpliva na razvoj mo\xc5\xa1kih spolovil, nato pa sledi obdobje zati\xc5\xa1ja, ki traja do pubertete, kjer za\xc4\x8dnejo vplivati na spermatogenezo. Na diferenciacijo Leydigovih celic v prenatalnem razvoju vpliva steroidogeni faktor 1 (SF1).\n_START_SECTION_\nPatologija\n_START_PARAGRAPH_\nIz Leydigovih celic se lahko razvije tumor mod oz. germinalnoceli\xc4\x8dni tumor (GCT), ki je po navadi benigen, lahko pa se pojavijo tudi maligne variante.'